stanford-oval/wikipedia huggingface dataset:
Jisoo
Elämä ja ura > 2011–2016

Kim koe-esiintyi YG Entertainmentille vuonna 2011. Hänestä tuli levy-yhtiön harjoittelija samana vuonna, kun hän läpäisi koe-esiintymiset. Kim oli vuonna 2015 cameoroolissa tv-sarjassa The Producers yhdessä Sandara Parkin ja Kang Seung-yoonin kanssa. Kim esiintyi samana vuonna useammassa mainoksessa, kuten Samsoniten mainoksessa yhdessä Lee Min-hon kanssa sekä Smart Uniformin, LG Electronicsin ja Nikonin mainoksessa.
Kim debytoi YG Entertainmentin nelihenkisessä yhtyeessä Blackpink 8. elokuuta 2016.
Elämä ja ura > 2017–2020

Kim toimi vuosina 2017–2018 SBS:n Inkigayon juontajana yhdessä Got7:n Jinyoungin ja Nct:n Doyoungin kanssa.
Kim esiintyi draamasarjassa Yeougaksibyeol (engl. Where Stars Land) vuonna 2018. Kesäkuussa 2019 hän näyttäytyi cameoroolissa draamasarjassa Arthdal Chronicles.
Kim sai esikoisroolinsa draamasarjassa Snowdrop 18. elokuuta 2020. Sarja julkaistiin vuonna 2021.
Elämä ja ura > 2021–2024

Jisoo teki soolodebyyttinsä maaliskuussa 2023. Hän julkaisi kaksi kappaletta: ”FLOWER” ja ”All Eyes On Me”.Jisoo perusti oman viihdetoimistonsa "BLISSOO" Helmikuun 21. päivä vuonna 2024.
Siirtomaaimperiumin ritarikunta

| Siirtomaaimperiumin ritarikunta |
| --- | --- |
 Ritarikunnan tunnuksia
Palkitaan:  ansioista Portugalin siirtomaissa
Palkinnon antaja:  Portugalin presidentti
Maa:   Portugali
Ensimmäinen palkinto:  1932
Viimeisin palkittu:  1974
Siirtomaaimperiumin ritarikunta (port. Ordem do Império Colonial), vuodesta 1951 lähtien Imperiumin ritarikunta (port. Ordem do Império), oli portugalilainen ritarikunta, joka perustettiin vuonna 1932. Sillä palkittiin ansioituneita virkamiehiä mm. hallinnon ja diplomatian saralla Portugalin siirtomaissa. Saajan ei täytynyt olla Portugalin kansalainen.
Ritarikuntaa jaettiin viidessä luokassa:
suurristi
suurupseeri
komentaja
upseeri
ritari
Ritarikunta lakkautettiin lopullisesti Neilikkavallankumouksen jälkeen vuonna 1974.
2/1 täyspelivaatimus

2/1 täyspelivaatimus (Kaksi yli yhden täyspelivaatimus) on yksi bridgen tarjousjärjestelmä, joka rakentuu seuraavista vastauksista yhden tason avauksiin:
vastaus yhden tasolla uudessa värissä on rakentava kierrosvaatimus,
vastaus ilman hyppyä kahden tasolla on täyspelivaatimus ja
1NT vastaus on kierrosvaatimus ja kertoo käden, jossa ei ole yhden tasolla tarjottavaa väriä tai täyspelivaatimusta.
2/1-systeemi ei ole voimassa passanneelta kädeltä, eikä vastustajan välitarjouksen jälkeen. Muut vastaukset ovat kuten SAYC:ssa tai parin sovittavissa.
Täyspelitarjoukset

2/1 TPV-tarjoukset ovat: 1♦–2♣, 1♥–2♣, 1♥–2♦, 1♠
–2♣, 1♠–2♦, 1♠–2♥.
Täyspelitarjoukset > Muunnelmia

Seuraavat muutokset voidaan sopia parikohtaisesti:
Jotkut pelaavat, että 1♦–2♣ ei ole TPV
Jotkut pelaavat, että 2/1 ei ole ehdoton TPV, vaan voidaan vielä jäädä osasitoumukseen vastaajan uudelleentarjotessa väriään. Esimerkiksi, 1♥–2♣; 2♥–3♣ voidaan ottaa ei-vaatimuksena.
1NT vastaus

Koska kahden tason tarjoukset ovat SAYC:ia vahvempia, vastaus 1NT on vaatimus ja sitä käytetään (muun muassa) heikompien käsien tarjoamiseen alemmissa väreissä. Koska 1NT vastaus on vaatimus (vaatimussangi), voi kolmen kortin tuella aloittaa sangilla. Jotkut parit pelaavat muunnosta, jossa 1NT vastaus 1♥ tai 1♠ päälle on puolivaatimus. Koska avaaja on pakotettu jatkamaan käsillä, joilla hän muuten olisi passannut, hän voi joutua tarjoamaan kolmella tai jopa vain kahdella kortilla.
Muita ominaisuuksia

2/1:n käyttö edellyttää yleensä (ainakin) seuraavat sopimukset:
Viiden kortin ylävärit, eli yläväriavaukset lupaavat vähintään viisi korttia;
Joko rajakorotukset (limit-korotukset) yläväriavauksiin (esim. hyppykorotukset 1♠ – 3♠ tai 1♥ – 3♥ kertovat nelikorttisen inviitin) tai Bergen-korotukset;
Käännetyt alavärikorotukset, jolloin hyppy on heikko ehkäisytarjous ja tavallinen korotus vahva kierrosvaatimus;
Siirrot 1NT avaukseen;
Jacoby 2NT, kertoo vahvan vähintään nelikorttisen tuen;
Splinterit;
New minor forcing;
Neljäs väri keinotekoinen vaatimus.
Esimerkkejä

| Sarja | Selitys |
| --- | --- |
1♠ – 2♣; 2♦ – 2♠: TPV patatuella ja hyvällä ristillä. Tämä poikkeaa luonnollisesta, jossa sarja lupaisi n.10 pistettä ja ristiväri saattaisi olla hieman epäaito.
1♠ – 2♣; 2♠ – 2NT: TPV tasaisella kädellä ja hyvällä ristillä.
1♠ – 2♣; 2♦ – 3♣: Vaatimus, ellei ole parin kanssa sovittu poikkeusta 2/1-säännölle.
1♦ – 2♣: Kierrosvaatimus (kuten SAYC:ssakin), pois lukien muunnelmaa, jossa tämäkin on TPV.
1♣ – 2♣: Kierrosvaatimus; yli 10 pisteellä ja vähintään neljällä ristillä.
1♣ – 3♣: Heikko; alle 9 pistettä. Joskus paljon vähemmän vähintään viidellä ristillä.
1♥ – 2♥: Heikko; 6-9 pistettä kolmella hertalla (ellei Bergen-korotuksia käytössä)
1♠ – 1NT; 2♣ – 2♠: Heikko käsi, 6-9 pistettä, täsmälleen kaksi pataa. Jotkut myös käyttävät tätä erittäin heikkoille käsille (0-5p) kolmella padalla.
1♠ – 1NT; 2♣ – Pass: Heikko käsi, ehkä 5-7 pistettä, vähintään neljällä ristillä.
1♠ – 1NT; 2♣ – 2♦: Heikko käsi, 5-9 pistettä pitkällä ruudulla.
1♠ – 1NT; 2♦ – 2♥: Heikko käsi, 5-9 pistettä pitkällä hertalla.
1♠ – 1NT; 2♥ – 3♣: Heikko käsi, 5-9 pistettä pitkällä ristillä.
1♠ – 1NT; 2♣ – 2NT: Kertoo 10-11 pistettä ilman patatukea.
1♠ – 1NT; 2♣ – 3♠: Kertoo 10-11 pistettä 3 padalla.
1♠ – 3♠: Kertoo 10-11 pistettä 4 padalla.
1♠ – 1NT; 2♣ – 3♥: Kertoo 10-11 pistettä pitkällä hertalla.
1♦ – 2♥: Tämä on hyppyvastaus, ja on olemassa eri tapoja käsitellä sitä. SAYC:ssa hypyt lupaavat todella vahvan käden ja TPV:n. Kuitenkin, koska tällaiset kädet ovat harvinaisia, on yleisempää käyttää tätä tarjousta heikoille herttakäsille, joissa ei ole hyvää puolustusta vastustajien peleihin. Toinen vaihtoehto on pelata tukihyppyjä, kertoen 8-10 pistettä vahvalla ristillä ja hyvällä hertalla.
Kirjoja

Grant Audrey, Rodwell Eric: 2/1 Game Force.  Louisville, KY: Baron Barclay Bridge Supply, 2009.  ISBN 978-0-939460-84-7  (englanniksi)
Hardy Max: Standard Bridge Bidding for the 21st Century.  SQueeZe Books, 2000.  ISBN 978-1-58776-049-5  (englanniksi)
Hardy Max: Standard Bridge Bidding for the 21st Century.  SQueeZe Books, 2002.  ISBN 978-1-58776-125-6  (englanniksi)
Tornin ja miekan sotilaallinen ritarikunta

| Tornin ja miekan sotilaallinen ritarikunta |
| --- | --- |
 Ritarikunnan tunnuksia
Palkitaan:  poikkeuksellisita ansioista isänmaan tai ihmiskunnan puolesta
Palkinnon antaja:  Portugalin presidentti
Maa:   Portugali
Ensimmäinen palkinto:  1459
Tornin ja miekan sotilaallinen ritarikunta (port. Ordem Militar da Torre e Espada) on portugalilainen ritarikunta. Se on perustettu vuonna 1459 kuningas Alfonso V:n käskystä. Portugalin kuningasperheen paettua Napoleonin sotien vuoksi Brasiliaan, minkä jälkeen Brasilia julistautui itsenäiseksi, ritarikunnasta irtautui brasilialainen perimyslinja vuonna 1808.
Ritarikunta toimii tunnustuksena poikkeuksellisita ansioista isänmaan tai ihmiskunnan puolesta, sankariteoista sekä siviileille että sotilaille tai poikkeuksellisista ansioista sotilaallisen johtamisen saralla. Portugalin presidenteille on vuodesta 1986 myönnetty ritarikunnan suurketju viran päättymisen yhteydessä.
Kunniamerkkiä jaetaan kuudessa luokassa:
Suurketju
Suurristi
Suurupseeri
Komentaja
Upseeri
Ritari
Isokylän koulu

Isokylän koulu on Kokkolassa sijaitseva peruskoulun ala- ja yläluokat käsittävä yhtenäiskoulu. Koulu sijaitsee Isokylän kaupunginosassa, ja sen oppilaat tulevat pääosin Isokylästä ja Kirkonmäeltä. Kruunupyyn kunnan suomenkieliset peruskouluikäiset oppilaat opiskelevat Isokylän koulussa. Koulussa toimivat luokat 1–9 sekä esiopetusluokat ja erityisluokat. Isokylän koulu toimii Isokylän monitoimitalossa, johon on sijoitettu lisäksi päiväkoti ja harrastustiloja. Uusi monitoimitalo valmistui Isokylään 2015 ja korvasi aiemman puretun vuonna 1966 valmistuneen Isokylän koulurakennuksen. Isokylän koulun historia juontaa juurensa vuoteen 1911, jolloin entiseen Kokkolan maalaiskuntaan eli Kaarlelaan päätettiin perustaa suomenkielinen koulu.
Lakkautetun Länsipuiston koulun luokat 7–9 siirtyivät syksyn 2021 alusta lähtien Isokylän kouluun. Isokylän koulu on Keski-Pohjanmaan suurimpia peruskouluyksiköitä. Rehtorina on toiminut vuodesta 1999 Timo Hautala. Isokylän koulussa on opettajana muun muassa Pauli Hautala ja aiemmin koulussa on opinto-ohjaajana ollut Jiska Gröhn.
Isokylän koulun motto on "Jatulin jäljillä oman elämänsä jättiläiseksi".
Aiheesta muualla

Isokylän koulun kotisivut
Vapauden ritarikunta (Portugali)

| Vapauden ritarikunta |
| --- | --- |
 Ritarikunnan tunnuksia
Palkitaan:  ansioista vapauden, demokratian ja ihmisoikeuksien puolesta
Palkinnon antaja:  Portugalin presidentti
Maa:   Portugali
Ensimmäinen palkinto:  1976
Vapauden ritarikunta (port. Ordem da Liberdade) on portugalilainen ritarikunta. Se on perustettu vuonna 1976. Kunniamerkki on tunnustus vapauden, demokratian ja ihmisoikeuksien hyväksi tehdystä työstä ja siinä saavutetuissa poikkeuksellisissa ansioissa. Kunnianosoitusta myöntää Portugalin presidentti.
Kunniamerkkiä jaetaan kuudessa luokassa:
Suurketju
Suurristi
Suurupseeri
Komentaja
Upseeri
Ritari
Vila Viçosan perisynnittömän sikiämisen ritarikunta

| Vila Viçosan perisynnittömän sikiämisen ritarikunta |
| --- | --- |
 Ritarikunnan tunnuksia
Palkitaan:  tunnustuksena kruunulle, paaville tai Neitsyt Marialle tehdystä palveluksesta
Palkinnon antaja:  Portugalin kuningas
Maa:   Portugalin kuningaskunta
Ensimmäinen palkinto:  1818
Vila Viçosan perisynnittömän sikiämisen ritarikunta (port. Ordem Militar de Nossa Senhora da Conceição de Vila Viçosa) on portugalilainen ritarikunta. Se perustettiin vuonna 1818 kuningas Juhana VI:n käskystä. Sitä jaettiin tunnustuksena sellaisille siviileille ja sotilashenkilöille, jotka olivat tehneet merkittävän palveluksen kruunulle, paaville tai Neitsyt Marialle. Saajan ei tarvitse olla Portugalin kansalainen.
Ritarikunta lakkautettiin Portugalin kuningaskunnan myötä vuonna 1910, mutta se on säilynyt aktiivisena entisen kuningasperheen perheen ritarikuntana.
Kunnianosoitusta jaetaan neljässä luokassa:
suurristi
komentaja
ritari
palvelija
Roni Zein

Roni Aleksander Zein (s. 29. maaliskuuta 1988) on libanonilais-suomalainen maastohiihtäjä. Hän osallistui 2019 Seefeldissä järjestettyihin hiihdon maailmanmestaruuskilpailuihin Libanonin edustajana. Hänen isänsä on kotoisin Libanonista jota kautta Zein sai Libanonin edustusoikeuden. Ennen MM-kisoja Zein oli hiihtänyt kilpaa vain puolitoista vuotta. Zeinin sijoitus Seefeldin sprinttikilpailussa oli 136. ja 10 kilometrin perinteisellä tyylillä hiihdetyssä esikarsintakilpailussa 43. kaikkiaan 56 esikarsintaan osallistuneen hiihtäjän joukossa.
Zein syntyi Suomessa, mutta muutti jo vuoden vanhana vanhempien työn perässä Afrikkaan Norsunluurannikolle josta perhe palasi viiden vuoden kuluttua hetkeksi Suomeen ennen muuttoa Luxemburgiin. Siellä perhe vietti seuraavat kymmenen vuotta. Libanonissa Zein ei vielä ole ehtinyt käymään lainkaan.
Gluteeni

Vehnä on merkittävin gluteenin lähde.
Gluteeni on vehnässä, ohrassa, rukiissa tai kaurassa esiintyvä gliadiini- tai gluteliiniryhmän varastoproteiini. Gluteniineiksi kutsutut vehnän gluteliinit sisältävät glysiinejä, seriinejä ja treoniineja. Rukiissa on puolestaan sekaliineja, ohrassa hordeiineja ja kaurassa aveniineja.
Keliakiasta puhuttaessa gluteenilla tarkoitetaan vehnäkasvien, rukiin ja ohran sisältämiä varastoproteiineja, joissa on keliakiaa aiheuttavia aminohapposekvenssejä. Kauraa pidetään pidetään keliakiasta  puhuttaessa luontaisesti gluteenittomana viljana, koska sen proteiinikoostumus poikkeaa huomattavasti edellä mainituista viljoista. Kaikki vehnälajit speltti, durum, semolina ja khorasan eli kamut-vehnä mukaan lukien sisältävät gluteenia.
Gluteenilla tarkoitetaan joissain kielissä myös sitkoa eli jyvän proteiineista ja vedestä taikinaan muodostuvaa vaivattaessa syntyvää kimmoisaa valkuaisaineverkostoa, joka mahdollistaa taikinan nousemisen ja leivonnaisen rakenteen muotoutumisen paiston aikana.
Käyttö

Gluteenilla on merkittävä rooli leivän ja leivonnaisten valmistuksessa. Jauhoista ja vedestä tehtyä taikinaa vaivattaessa gliadiini ja gluteniini muodostavat veden kanssa taikinan leivontaominaisuuksia parantavaa sitkoa. Leipomot ovat ryhtyneet lisäämään taikinoihinsa vehnägluteenia parantaakseen etenkin kuitupitoisten leipien rakennetta.
Vuonna 1976 Raisio perusti vehnätärkkelystehtaan, jossa syntyi tärkkelysprosessin sivutuotteena myös gluteeniproteiinia. Sitä myytiin paperiteollisuudelle ja kalanrehuksi sekä raaka-aineeksi leipomoihin ja valmisruokateollisuuteen. Vehnägluteenia käytetään kosteuden sitojana, taikinan notkeuttajana ja proteiinilisänä. Raisio lopetti vehnägluteenin valmistamisen 2010-luvulla, ja nyt sitä tuodaan Suomeen muun muassa Liettuasta ja Saksasta.
Keliakiasta puhuttaessa gluteenilla tarkoitetaan vehnäkasvien, rukiin ja ohran sisältäminä varastoproteiineja, joissa on keliakiaa aiheuttavia aminohapposekvenssejä.
Gluteenia sisältäviin viljoihin liittyvät altistukset voidaan jakaa kolmeen eri ryhmään:
Autoimmuunisairaudet kuten keliakia, ihokeliakia ja ataksia
Gluteeniherkkyys (vehnäherkkyys)
Vehnä- ja vilja-allergiat, jotka oireilevat astmana, ruoka-allergiana, iho-oireina tai anafylaktisena rasitusreaktiona.
Keliaakikot ja gluteenia huonosti sietävät ihmiset noudattavat usein gluteenitonta ruokavaliota.  Gluteenittomalla ruokavaliolla oleville on olemassa tuotteita, jotka on valmistettu luontaisesti gluteenittomista aineksista tai joista gluteeni on poistettu teollisesti. Ne jaetaan kahteen luokkaan: Erittäin vähägluteeninen tuote saa sisältää gluteenia enintään 100 mg/kg. Gluteeniton tuote saa sisältää gluteenia enintään 20 mg/kg. Luontaisesti gluteenittomia viljoja ovat muun muassa hirssi, maissi, riisi, tattari sekä puhtaasti tuotettu gluteeniton kaura. Myös kvinoa on gluteeniton, mutta jotkin kvinoalajikkeet aiheuttavat silti osalle keliaakikoista immuunipuolustuksen hyökkäyksen omia kudoksia vastaan sisältämiensä prolamiinien vuoksi.
Käyttö > Keliakia

Keliakia on sairaus, jossa gluteenin prolamiiniosa gliadiini aiheuttaa ohutsuolessa tulehduksen. Kauran aveniinista muodostunut gluteeni sopii kuitenkin useimmille keliaakikoille.
Gluteenia sisältävät viljat vaurioittavat suolen seinämiä, mikä johtaa osalla ihmisistä vatsaoireiden, väsymyksen, päänsäryn ja muistihäiriöiden kaltaisiin neurologisiin oireisiin. Tutkijat pitävät todennäköisenä, että kyseiset oireet johtuvat vaurioituneen suolen seinämän kautta verenkiertoon päässeistä mikrobeista. Vuonna 2015 julkaistussa tutkimuksessa havaittiin, että gliadiini aiheuttaa suolen läpäisevyyttä lisäävää seinämän soluliitosten väljentymistä kaikilla koehenkilöillä, mutta terveillä esiintyy gluteenipitoisen ravinnon nauttimisen jälkeen enemmän elimistön immuunipuolustuksen tuottamaa anti-inflammatoorista interleukiini 10 -sytokiinia kuin keliaakikoilla ja gluteeniyliherkillä.
Käyttö > Gluteeniherkkyys

Gluteeniherkät eli gluteeni-intoleranssista kärsivät ihmiset saavat gluteenista vatsaoireita. Vuonna 2015 julkaistun yhdysvaltalaistutkimuksen mukaan oireet johtuvat siitä, että näiden potilaiden veressä on gluteenipitoisen ravinnon nauttimisen jälkeen terveitä vähemmän elimistön immuunipuolustuksen synnyttämää tulehdusvastetta sammuttavaa interleukiini 10 -sytokiinia. Tulehdusvaste liittyy siihen, että gluteeni aiheuttaa suolen seinämän soluliitosten väljentymisestä sekä terveillä että gluteeniherkillä. Gluteenin prolamiiniosa gliadiini väljentää suolen seinämän soluliitoksia, mikä aiheuttaa mikrobien pääsyä verenkiertoon. Oireet katoavat, immuunipuolustus normalisoituu  ja gluteeniyliherkkyyteen liittyvät suolen vauriot korjautuvat puolessa vuodessa gluteenittomaan ruokavalioon siirtymisen jälkeen.
Johannes Gutenbergin yliopiston professori Detlef Schuppanin mukaan atiproteiini aiheuttaa gluteeniherkän ongelmat. Atiproteiinit ovat vehnän, rukiin ja ohran luontaisia amylaasi-trypsiini-inhibiittoreita, jotka vaikuttavat ihmisen immunologiseen järjestelmään. Ateja on vehnän proteiineista noin neljä prosenttia. Vatsan turvotus, ripuli ja väsymys kuuluvat ateille herkistyneen oireisiin. Ati-entsyymit voivat myös aiheuttaa suolistoinfektioita, pahentaa muita elimistön tulehduksia ja liittyä esimerkiksi astman, reuman, ms-taudin ja rasvamaksan syntyyn.
Yhä useampi ei-kelilaakikko saa viljasta vatsaoireita. Arviolta 10–30 prosenttia eri maiden väestöistä kärsii gluteeniherkkyydestä.
Gluteenin aiheuttamat oireet katoavat gluteenittomalla ruokavaliolla. Oireita voidaan myös lievittää noudattamalla niin kutsuttua FODMAP-ruokavaliota.
Käyttö > Vilja-allergiat

Altistuksista harvinaisin on vilja-allergia, joista yleisin on vehnäallergia. Vehnäallergia ei ole gluteeniallergiaa, eikä siihen liity suolinukan madaltumista. Oireet ovat tyypillisiä allergisia oireita suolistossa ja iholla.
Aiheesta muualla

Kuvia tai muita tiedostoja aiheesta Gluteeni Wikimedia Commonsissa
Luettelo televisiosarjan Simpsonit hahmoista

Tämä on luettelo televisiosarjassa Simpsonit esiintyvistä vakituisista hahmoista. Luettelossa ei ole vain yksittäisissä jaksoissa esiintyneitä hahmoja ellei niihin ole viitattu myöhemmin. Simpsoneissa omana itsenään esiintyneet todelliset henkilöt ovat luettelossa Luettelo televisiosarjassa Simpsonit vierailleista tähdistä.
Simpsonin perhe

Homer Simpson (ääninäyttelijä Dan Castellaneta) on Simpsonin perheen isä. Ensiesiintyminen ensimmäisessä The Tracey Ullman Show’n lyhytfilmissä ”Good Night”.
Marge Simpson o.s. Bouvier (ääninäyttelijä Julie Kavner) on Simpsonin perheen äiti. Ensiesiintyminen lyhytfilmissä ”Good Night”.
Bart Simpson (ääninäyttelijä Nancy Cartwright) on Homerin ja Margen poika. Ensiesiintyminen lyhytfilmissä ”Good Night”.
Lisa Simpson (ääninäyttelijä Yeardley Smith) on Homerin ja Margen vanhempi tytär. Ensiesiintyminen lyhytfilmissä ”Good Night”.
Maggie Simpson (ääninäyttelijät Nancy Cartwright, Yeardley Smith ja muita) on Homerin ja Margen nuorempi tytär. Ensiesiintyminen lyhytfilmissä ”Good Night”.
Simpsonin perhe > Muut Simpsonin sukuun kuuluvat

Abraham ”Abe” Simpson (ääninäyttelijä Dan Castellaneta) on Homerin isä sekä Bartin, Lisan ja Maggien isoisä. Tunnetaan myös pelkkänä ”Ukkina” (Grampa). Ensiesiintyminen The Tracey Ullman Show’n lyhytfilmissä ”Grampa and the Kids”.
Mona Simpson (ääninäyttelijä Glenn Close) oli Homerin äiti, joka esiintyi vain muutamassa jaksossa. Hänet nähtiin ensi kerran Homerin syntymää kuvanneessa lyhyessä takaumassa 2. kauden jaksossa ”Velipuoli” (äänenä tuolloin Maggie Roswell), mutta varsinaisesti hänet esiteltiin ja nimettiin 7. kauden jaksossa ”Homerin äiti”. Mona hylkäsi perheensä 1960-luvun lopulla, sillä osallistuttuaan hippiaktivistien kanssa Montgomery Burnsin biologisten aseiden laboratorioon kohdistuneeseen sabotaasi-iskuun hänestä tuli lainsuojaton ja hän joutui pakenemaan Springfieldistä, minkä jälkeen hän eli väärillä henkilöllisyyksillä kiertolaisen elämää. Monan ja Aben avioliitto oli muutenkin onneton. Homer luuli äitinsä kuolleen, kunnes tämä palasi yllättäen, mutta ei voinut viipyä kauaa. Mona nähtiin uudelleen 15. kauden jaksossa ”Äitini salaisuudet” ja 19. kauden jaksossa ”Äideistä parhain”, jossa hän kuoli oikeasti. Hänet on lisäksi nähty useissa takaumajaksoissa.
Herb Powell (ääninäyttelijä Danny DeVito) on Aben irtosuhteesta syntynyt toinen poika ja Homerin velipuoli, joka on ollut vuorotellen upporikas ja rutiköyhä. Hahmo on nähty vain kahdessa jaksossa, ensi kerran 2. kauden jaksossa ”Velipuoli” ja myöhemmin 3. tuotantokauden jaksossa ”Velipuolen paluu”. Lisäksi hänen äänensä kuultiin puhelinvastaajassa 24. tuotantokauden jaksossa ”Täydelliset vanhemmat”.
Amber Pigal-Simpson (ääninäyttelijä Pamela Hayden) oli Homerin lyhytaikainen ”Vegas-vaimo” sekä hetkellisesti myös Aben vaimo. Hänet nähtiin 10. kauden jaksossa ”Ned Flandersin uusi elämä” ja 13. kauden jaksossa ”Perhetarkastus” sekä ilmoitettiin kuolleeksi 18. kauden jaksossa ”Jazzia ja hyväntekeväisyyttä”.
Abbie (ääninäyttelijä Dan Castellaneta) Homerin englantilainen sisarpuoli. Ainoa esiintyminen 15. kauden jaksossa ”Majesteettirikos”.
Sarjan muut perheet > Bouvierit

Patty ja Selma Bouvier (molempien ääninäyttelijä Julie Kavner) ovat Margen keskenään identtiset kaksossiskot, jotka asuvat yhdessä ja työskentelvät ajoneuvovirastossa. Molempien ensiesiintyminen oli 1. kauden ensimmäisessä jaksossa ”Joulurauha”.
Jacqueline Bouvier o.s. Gurney (ääninäyttelijä Julie Kavner) on Margen, Pattyn ja Selman iäkäs leskiäiti. Hän asuu yksinään Springfieldissä, mutta esiintyy sarjassa hyvin harvoin. Jacqueline vaikuttaa yleensä väsyneeltä ja happamalta ja hänellä on hyvin käheä ääni. Hahmo nähtiin ensi kerran Margen lapsuuteen sijoittuneessa takaumassa 1. kauden jaksossa ”Lisan blues”, sarjan nykyhetkessä hänet nähtiin ensi kerran 2. kauden jaksossa ”Kadun kasvatti”. Jacquelinen merkittävin rooli oli 5. kauden jaksossa ”Lady Bouvierin rakastaja”, jossa Abe Simpson ja johtaja Burns olivat hänen kilpakosijoitaan. Hän täytti 80 vuotta 21. kauden jaksossa ”Vaimoista parhain”. Hahmo on nimetty presidentti John F. Kennedyn vaimon Jacqueline Kennedyn tyttönimen mukaan.
Clancy Bouvier (ääninäyttelijä Harry Shearer) oli Margen, Selman ja Pattyn isä, joka on kuollut ennen sarjan tapahtumia. Hänet on nähty vain muutamassa takaumassa, ensi kerran 2. kauden jaksossa ”Kultainen nuoruus”, vilaukselta kahdessa Kauhujen talo -jaksossa sekä Bartin unessa 30. kauden jaksossa ”Bart elää”. 6. kauden jakson ”Lentopelko” mukaan hän oli ammatiltaan lentostuertti ja 27. kauden jakson ”Viimeinen aski” mukaan hän kuoli keuhkosyöpään.
Ling Bouvier on tyttövauva, jonka Selma adoptoi Kiinasta 16. kauden jaksossa ”Vauvakuumetta”. Ling on sen jälkeen näyttäytynyt sarjassa harvakseltaan, mutta hänellä ei juuri ole itsenäistä roolia. Ling on Maggien tavoin älykäs, mutta Selma ja Patty odottavat hänestä lahjakasta ihmelasta eivätkä yleensä ole vaikuttuneita hänen saavutuksistaan.
Sarjan muut perheet > Flandersit

Ned Flanders (ääninäyttelijä Harry Shearer) on Simpsonien uskovainen naapuri ja Flandersin perheen isä. Ensiesiintyminen 1. kauden jaksossa ”Joulurauha”.
Maude Flanders (ääninäyttelijä Maggie Roswell, myöhemmin Marcia Mitzman Gaven) oli Nedin vaimo sekä Rodin ja Toddin äiti. Ensiesiintyminen 2. kauden jaksossa ”Naapurukset”, kuoli 11. kauden jaksossa ”Autoilun uhri”.
Ned Flanders Sr. ja Mona/Capri Flanders (ääninäyttelijät Harry Shearer ja Pamela Hayden) ovat Ned Flandersin vapaamieliset beatnik-vanhemmat. He harrastavat huoletta poikansa paheksumia asioita kuten päihteiden käyttöä. Heidät nähtiin ensi kerran 5. kauden jaksoon ”Ikävä rehtoria” sisältyneessä takaumassa ja sarjan nykyhetkessä ensi kerran 23. kauden jaksossa ”Nedna”. Nedin äidin nimeksi mainitaan Mona jaksossa ”Ikävä rehtoria” ja Capri 24. kauden jaksossa ”Parempia ihmisiä”.